-----------------------------------------------------------------------
  3. การประกอบธุรกิจของแต่ละสายผลิตภัณฑ์

  -----------------------------------------------------------------------

สำหรับรายได้ของบริษัทและบริษัทย่อยในปี 2549
เนื่องจากบริษัทได้ลดสัดส่วนการถือหุ้นในบริษัทพลาสติกและหีบห่อไทยจำกัด (มหาชน)
ลงจากเดิมร้อยละ 60 คงเหลือ ร้อยละ 48 จึงไม่ได้ถือเป็นบริษัทย่อยอีกต่อไป
ดังนั้นรายได้ส่วนใหญ่เกือบทั้งหมดจึงมาจากธุรกิจเฟอร์นิเจอร์
โดยอธิบายลักษณะการประกอบธุรกิจเฟอร์นิเจอร์แต่ละประเภทได้ดังต่อไปนี้

3.1 ธุรกิจเฟอร์นิเจอร์

ลักษณะของผลิตภัณฑ์

  ผลิตภัณฑ์หลักภายใต้การดำเนินธุรกิจของบริษัท แบ่งออกเป็น 5 กลุ่ม ดังนี้

ผลิตภัณฑ์เฟอร์นิเจอร์สำนักงาน

- ภายใต้เครื่องหมายการค้า “Modernform Workplace” ประกอบด้วยโต๊ะทำงาน ชั้นวางของ
ตู้เอกสาร เก้าอี้ทำงาน ฉากกั้นแบ่งสัดส่วนเนื้อที่สำนักงาน โต๊ะประชุม โต๊ะรับแขก
และชุดเก้าอี้โซฟารับแขก ในสำนักงาน กลุ่มลูกค้า Modernform Workplace ส่วนหนึ่งเป็น
สถาปนิก ผู้รับเหมาโครงการ ผู้ออกแบบตกแต่ง และเจ้าของโครงการ
ซึ่งมีบทบาทในการแนะนำและทำให้เกิดยอดการสั่งซื้อแต่ละครั้งค่อนข้างมากถึงปานกลางและมีตลอดทั้งปี
โดยอาจจะมีมากในช่วงต้นปีและปลายปี
กลุ่มราชการก็เป็นกลุ่มลูกค้าใหญ่อีกกลุ่มหนึ่งซึ่งมีงบประมาณในการจัดซื้อครุภัณฑ์จำนวนมาก
อีกส่วนหนึ่งเป็นผู้ใช้สินค้าเอง หรือเอ็นยูสเซอร์
หรือเจ้าของธุรกิจในระดับกลางถึงเล็กซึ่งต้องการสินค้ามีคุณภาพและการบริการที่ดี
ซึ่งมียอดการสั่งซื้อสินค้าจำนวนไม่มาก
โดยซื้อจากโชว์รูมของบริษัทโดยตรงโดยมีการสั่งซื้อทั้งปีแต่มีมากในช่วงต้นปี และปลายปีเช่นกัน

- ผลิตภัณฑ์เฟอร์นิเจอร์สำนักงานทันสมัย SOHO ที่ออกสู่ตลาดเมื่อปลายปี 2545
เพื่อขยายฐานธุรกิจเฟอร์นิเจอร์สำนักงานตอบรับกระแสการทำงานรุ่นใหม่ด้วยดีไซน์สีสันสดใส
โดยมีกลุ่มเป้าหมายลูกค้าที่เป็นนักธุรกิจรุ่นใหม่ที่ชอบความทันสมัย และใช้บ้านเป็นสำนักงาน

 ผลิตภัณฑ์เฟอร์นิเจอร์บ้าน 

- ภายใต้เครื่องหมายการค้า “Modernform Exclusive Living”
เฟอร์นิเจอร์ภายในบ้านที่เน้นความหรูหรา มีรสนิยมและความทันสมัย ประกอบด้วย ชุดเตียงนอน
ตู้เสื้อผ้า โต๊ะเครื่องแป้ง ตู้โชว์ ไซด์บอร์ด ตลอดจนชุดโซฟารับแขก เก้าอี้พักผ่อนแบบต่างๆ
และชุดโต๊ะรับประทานอาหารพร้อมเก้าอี้

-   ผลิตภัณฑ์เฟอร์นิเจอร์บ้าน “Life” ซึ่งออกสู่ตลาดเมื่อปี 2545 ที่โดดเด่นด้วยดีไซน์ Trendy
    Style สะท้อนบุคลิกของคนรุ่นใหม่ มีไลฟ์สไตล์เป็นของตัวเอง ในตลาดระดับซีถึงบีบวก

ผลิตภัณฑ์เฟอร์นิเจอร์ชุดครัว “Moderrnform Kitchen” ทันสมัย
ซึ่งเป็นครัวระบบสำเร็จรูปสามารถนำมาประกอบเข้ากับห้องครัวของลูกค้าตามขนาดพื้นที่
และการออกแบบต่างๆ กัน

กลุ่มลูกค้า Exclusive Living และ Kitchen ส่วนใหญ่เป็นกลุ่มลูกค้าที่เป็นผู้ใช้สินค้าเอง ได้แก่
เจ้าของบ้านเดี่ยว ทาวน์เฮ้าส์ หรือคอนโดมิเนียม
และเป็นลักษณะของบ้านใหม่เป็นส่วนมากและมีรายได้ในระดับปานกลางถึงสูง
จะมีช่วงการสั่งซื้อตามรายได้ของลูกค้า เช่น ช่วงต้นเดือน ช่วงรับ Bonus
และยังกระจายอยู่ทั้งปีด้วย ลูกค้าอีกส่วนหนึ่งนั้นจะเป็น Designer สถาปนิก ผู้รับเหมาก่อสร้าง
หรือเจ้าของโครงการบ้านจัดสรร Service Apartment คอนโดมิเนียม
โดยมียอดสั่งซื้อสินค้าเป็นจำนวนสูงในแต่ละครั้ง โดยเฉพาะเฟอร์นิเจอร์ครัวในปี 2549
ยังคงมียอดการจำหน่ายเพื่อติดตั้งในโครงการบ้านจัดสรรในอัตราสูง

ผลิตภัณฑ์วัสดุอุปกรณ์เฟอร์นิเจอร์และวัสดุเพื่อการตกแต่งภายใน นำเข้าจากต่างประเทศ
เช่นประเทศเยอรมัน เดนมาร์ค อิตาลี อเมริกา
ซึ่งนำมาใช้ทั้งในการผลิตเฟอร์นิเจอร์ของบริษัทเองและสำหรับจัดจำหน่ายภายในประเทศได้แก่
กลุ่มอุปกรณ์ฮาร์ดแวร์ อาทิ มือจับ กุญแจตู้โต๊ะ รางลิ้นชัก บานพับ บานเลื่อน วัสดุปิดผิว คิ้วตกแต่ง
เทปปะขอบ อ่างซิ้งค์และก๊อกน้ำ อ่างอาบน้ำ กลุ่มหินอ่อนอัดVerona Stone และกลุ่มหินสังเคราะห์
LGHi-Macs ซึ่งส่วนใหญ่บริษัทเป็นผู้แทนจำหน่ายแต่ผู้เดียวในประเทศไทยมาเป็นเวลาหลายปี

ผลิตภัณฑ์พรมแผ่น Interface ภายใต้บริษัท อินเตอร์เฟส โมเดอร์นฟอร์ม จำกัด
ซึ่งเป็นบริษัทร่วมทุนกับ อินเตอร์เฟซ อิ้งค์ สหรัฐอเมริกา เมื่อปี 2537
เพื่อผลิตพรมแผ่นปูพื้นเองภายในประเทศและบริษัท โมเดอร์นฟอร์มกรุ๊ป จำกัด (มหาชน)
จะเป็นผู้จัดจำหน่ายภายในประเทศ ในขณะที่บริษัท อินเตอร์เฟส โมเดอร์นฟอร์ม จำกัด
จะเป็นผู้จัดจำหน่ายในต่างประเทศ

3.2 การตลาดและภาวการณ์แข่งขัน

3.2.1 ภาวะอุตสาหกรรมเฟอร์นิเจอร์สำเร็จรูปและการแข่งขัน

สภาพตลาดอุตสาหกรรมเฟอร์นิเจอร์สำเร็จรูปในปี 2549 ยังคงเติบโตอย่างต่อเนื่อง
แต่เป็นการเติบโตในอัตราที่น้อยลง
สืบเนื่องจากแนวโน้มอัตราการขยายตัวในธุรกิจอสังหาริมทรัพย์โดยรวมชะลอตัวลง
ซึ่งเป็นผลมาจากปัญหาน้ำมันที่ปรับตัวสูงขึ้นในช่วงต้นปี ปัญหาเงินเฟ้อ
และปัญหาการเมืองในช่วงปลายปี แม้ว่าธุรกิจอสังหาริมทรัพย์จะเผชิญกับปัญหาดังกล่าว
แต่ด้วยปัจจัยพื้นฐานความต้องการด้านที่อยู่อาศัย
และแนวโน้มของการลงทุนในโครงการคอนโดมิเนียมและบ้านเดี่ยวราคาต่ำกว่า 5 ล้านบาท
มีอัตราการเติบโตสูง ทำให้การขายเข้าโครงการเหล่านี้เติบโตขึ้นมาก
ส่งผลให้ความต้องการเฟอร์นิเจอร์
และวัสดุอุปกรณ์เฟอร์นิเจอร์และวัสดุตกแต่งภายในยังคงสูงอย่างต่อเนื่อง

สำหรับตลาดเฟอร์นิเจอร์สำนักงานยังมีการเติบโตเป็นที่น่าพอใจ
สืบเนื่องมาจากภาคการลงทุนในประเทศ
และการปรับเพิ่มพื้นที่อาคารสำนักงานใหม่ยังคงมีการลงทุนอย่างต่อเนื่องทั้งภาครัฐและภาคเอกชน
โดยมีอัตราการเข้าใช้พื้นที่เกือบ 100%

ถึงแม้ว่าแนวโน้มตลาดเฟอร์นิเจอร์ที่กล่าวมายังมีอัตราการเติบโตทั้งที่อยู่อาศัยและสำนักงาน
แต่เนื่องจากปัจจัยลบที่เกิดขึ้นเป็นผลทางจิตวิทยาให้ผู้บริโภคระมัดระวังในการใช้จ่าย ทำให้ในปี
2549 ภายใต้ภาวการณ์แข่งขันที่รุนแรงขึ้น ซึ่งส่วนใหญ่ยังเป็นการแข่งขันในกลุ่มผู้ผลิตรายเดิม
และยังต้องแข่งกับสินค้านำเข้าจากต่างประเทศ เช่น จีน เวียดนาม อินเดีย
ผู้ประกอบการธุรกิจเฟอร์นิเจอร์ต่างต้องใช้กลยุทธ์หลาย ๆ อย่างเพื่อการแข่งขัน
ทั้งการออกผลิตภัณฑ์ด้วยนวัตกรรมใหม่ ๆ การส่งเสริมการขาย การเพิ่มช่องทางการจัดจำหน่าย
การโฆษณาประชาสัมพันธ์ การบริการที่เสริมมูลค่าเพิ่มต่อผู้บริโภค
รวมทั้งการขายเข้าโครงการที่อยู่อาศัย ก็มีการแข่งขันด้านราคาที่รุนแรงขึ้นเพื่อให้ได้งาน
ทั้งนี้เป็นความท้าทายของผู้ประกอบการในขณะที่ผู้บริโภคจะได้รับประโยชน์มากขึ้น

สำหรับโมเดอร์นฟอร์ม โดยที่เป็นผู้ศึกษาความเป็นไปของตลาดอยู่เสมอเพื่อปรับตัวตาม Trend
ให้ตรงใจลูกค้าได้อย่างรวดเร็ว ตอบโจทย์ของลูกค้าได้
การสร้างสรรค์และปรับเปลี่ยนช่องทางจัดจำหน่ายที่เข้าตรงถึงลูกค้า
การจัดกิจกรรมการตลาดที่เน้นให้ลูกค้าได้สัมผัสบรรยากาศจากผลิตภัณฑ์ของบริษัท ตลอดจนการสร้าง
Brand ให้เป็นที่ยอมรับ และการสร้างภาพลักษณ์ที่ดีขององค์กร โดยในปี 2549
บริษัทได้เน้นการใช้กลยุทธ์ด้านต่าง ๆ เพื่อให้บรรลุเป้าหมายดังนี้

- กลยุทธ์ด้านผลิตภัณฑ์

การสร้างสรรค์นวัตกรรมในตัวผลิตภัณฑ์ ให้มีความแตกต่างที่เหนือกว่า
ถือเป็นกลยุทธ์สำคัญที่ทำให้สินค้าของโมเดอร์นฟอร์มเป็นที่ยอมรับของลูกค้ามาโดยตลอด
โดยมีศูนย์พัฒนาผลิตภัณฑ์ของบริษัททำหน้าที่วิจัยและพัฒนา
โดยติดตามพฤติกรรมของผู้บริโภคอย่างต่อเนื่อง
และนำเทคโนโลยีและนวัตกรรมใหม่เข้ามาผสมผสานกับผลิตภัณฑ์ ซึ่งเป็นการเพิ่มมูลค่า( Value
Added ) แก่ผลิตภัณฑ์ในฐานะผู้นำตลาดเฟอร์นิเจอร์ที่มีภาพลักษณ์ผลิตภัณฑ์ที่มีคุณภาพ
โดดเด่นในรูปแบบที่ล้ำสมัย และประโยชน์ใช้สอยที่ครบครัน รวมทั้งวัสดุอุปกรณ์ที่แปลกใหม่อยู่เสมอ
โดยในปี 2549 ศูนย์พัฒนาผลิตภัณฑ์ได้ออกแบบสินค้าใหม่ ๆ ทั้งเฟอร์นิเจอร์สำนักงาน
เฟอร์นิเจอร์บ้านและเฟอร์นิเจอร์ครัว สู่ตลาดมากมายหลายสิบรุ่น
เพื่อเป็นทางเลือกที่หลากหลายให้ลูกค้าที่กำลังเติบโตในทุก ๆ กลุ่ม

- กลยุทธ์การบริหารแบรนด์ผลิตภัณฑ์

ในปี 2549 บริษัทได้ใช้กลยุทธ์ “ รีแบรนด์ (Re-Brand) “ ผลิตภัณฑ์ต่าง ๆ ของบริษัททุกแบรนด์
โดยใช้แบรนด์ “ Modernform “ เป็นตัวนำ
ทั้งนี้จากผลการสำรวจที่ชี้ว่าผู้บริโภคมีการจดจำแบรนด์ “ Modernform” มากกว่าแบรนด์อื่นๆ
ของบริษัท ดังนั้นเพื่อเป็นการตอกย้ำแบรนด์ “ Modernform
“ให้แข็งแกร่งและสร้างการรับรู้และจดจำให้มากขึ้น อีกทั้งยังเพิ่มประสิทธิภาพในการใช้งบโฆษณา
บริษัทจึงได้รีแบรนด์ผลิตภัณฑ์ของบริษัทใหม่จากเฟอร์นิเจอร์สำนักงาน Moflex เป็น Modernform
Workplace เฟอร์นิเจอร์บ้าน Klasse เป็น Modernform Exclusive Living
เฟอร์นิเจอร์ครัว Kitchen เป็น Modernform Kitchen ในส่วนของ SOHO
เฟอร์นิเจอร์สำนักงาน และ Life เฟอร์นิเจอร์บ้านสำหรับคนรุ่นใหม่ รวมทั้ง Casabella
เฟอร์นิเจอร์นำเข้าจากอิตาลี ยังคงใช้แบรนด์เดิม โดยเพิ่มเติม “By Modernform “
ต่อท้ายทุกแบรนด์เพื่อให้ลูกค้าจดจำได้ง่ายขึ้น

- กลยุทธ์การจำหน่ายและช่องทางการจำหน่าย

บริษัทยังคงเน้นการขายทั้งงานโครงการและโชว์รูม โดยในปัจจุบันมีโชว์รูมทั้งสิ้น 10 แห่ง
โดยเป็นโชว์รูมโมเดอร์นฟอร์มเฟอร์นิเจอร์ช็อปปิ้งแกลลอรี่ 2 แห่ง ที่อาคารโมเดอร์ฟอร์มทาวเวอร์
ถนนศรีนครินทร์ พื้นที่ขนาด 4,800 ตรม. และที่อาคารจัสมินซิตี้ สุขุมวิท 23 พื้นที่ขนาด 2,100
ตรม. และโชว์รูมตามศูนย์การค้าต่างๆ อีกรวม 8 แห่ง
โดยใช้กลยุทธ์ปิดโชว์รูมที่หมดสัญญาเช่าและไม่สร้างรายได้
ขณะเดียวกันจะเปิดโชว์รูมใหม่เพิ่มในทำเลที่มีศักยภาพ โดยในปี 2549 ได้เปิดโชว์รูมเพิ่มอีก 1
แห่ง ที่ โฮมเวิร์ค พัทยาใต้ ขนาดพื้นที่ 1,400 ตรม. เพื่อรองรับตลาดในภาคตะวันออก
และโชว์รูม Modernform Workplace ที่เซนทรัลเวิร์ด พลาซ่า ชั้น 5
นอกจากนี้ยังได้ปรับโชว์รูมที่ฟิวเจอร์พาร์ครังสิตเป็นพรีเมี่ยมเอาท์เล็ต
เพื่อเป็นช่องทางในการจำหน่ายสินค้าค้างสต็อคจากโรงงาน

สำหรับการขายผ่านงานโครงการซึ่งบริษัทได้เน้นการขยายช่องทางนี้ในหลายปีผ่านมา
และมีการเติบโตอย่างต่อเนื่องทุกปี โดยในปี 2549
อัตราส่วนยอดขายผ่านโครงการเทียบกับยอดขายผ่านโชว์รูมคิดเป็นร้อยละ 68:32
โดยยังเน้นการจำหน่ายเฟอร์นิเจอร์บ้านและเฟอร์นิเจอร์ครัวเข้าสู่โครงการบ้านจัดสรร
และคอนโดมิเนียมต่าง ๆ ซึ่งใช้กลยุทธ์การขายบ้านพร้อมเฟอร์นิเจอร์ อาทิ เช่น โครงการของ
บมจ. พร็อพเพอร์ตี้ เพอร์เฟค จำกัด, บมจ.แสนสิริ จำกัด, บจ.อีสเทิร์น สตาร์ เรียลเอสเตท,
บริษัท ฟายน์โฮม จำกัด,บมจ.แลนด์แอนด์เฮ้าส์ ,บจ. เบิลพาร์ค , โครงการ The Lanai,
โครงการสิริสีลม, โครงการอมันตา รัชดา, โครงการพลัสซิตี้พาร์ค, โครงการ The Empire,
โครงการ The Emporio , โครงการ Phuket Laguna เป็นต้น
ส่วนเฟอร์นิเจอร์สำนักงานยังคงจำหน่ายเข้าสู่โครงการทั้งกลุ่มธุรกิจเอกชน กลุ่มราชการ
สถาบันการศึกษา และโครงการอาคารสำนักงานทั้งที่เกิดขึ้นใหม่
และที่มีการปรับเปลี่ยนเฟอร์นิเจอร์สำนักงานใหม่
ให้สอดคล้องกับความก้าวหน้าของเทคโนโลยีที่นำมาใช้ในสำนักงาน
และเพื่อเพิ่มประสิทธิภาพและเสริมสร้างบรรยากาศในการทำงานให้ดีขึ้น อาทิเช่น
โครงการท่าอากาศยานไทย , ธนาคารกสิกรไทย, บมจ.ซี พี เซเว่น อีเลฟเว่น, บจ.โทเทิ่ล
แอ็คเซ็ส คอมมูนิเคชั่น, บจ.แอ็ดว้านซ์ เทคโนโลยี คอนเทรดดิ้ง, บ.โตโยต้ามอเตอร์ ไทยแลนด์,
บมจ.เวิร์คพ้อยท์ เอ็นเตอเทนเม้นท์, บจ.CHEVRON THAILAND , บจ.FED-EX เป็นต้น

นอกจากนี้ บริษัทยังมีตัวแทนจำหน่ายสินค้า (Dealer) ในภูมิภาคต่าง ๆ รวม 5 แห่ง ได้แก่
ขอนแก่น อุดรธานี พิษณุโลก สงขลา และเชียงใหม่ ซึ่งได้แต่งตั้งเพิ่มในปี 2549 บนถนนเชียงใหม่
–ลำปาง

ส่วนการส่งออกไปจำหน่ายยังต่างประเทศนั้นมีการส่งออกบ้างเพียงร้อยละ 5 ของยอดการขายรวม
เนื่องจากการแข่งขันในตลาดต่างประเทศรุนแรงขึ้นและค่าของเงินบาทที่แข็งขึ้น
โดยมีการส่งออกไปยังประเทศ ญี่ปุ่น จีน ฮ่องกง สิงค์โปร์ มาเลเซีย ลาว เวียดนาม กัมพูชา
บังคลาเทศ นิวซีแลนด์ อังกฤษ ฯ

- กลยุทธ์ด้านราคา

บริษัทได้มีการแบ่งกลุ่มผลิตภัณฑ์ในหลายระดับราคาเพื่อให้เหมาะกับกลุ่มลูกค้าเป้าหมายในแต่ละกลุ่ม
ภายใต้นโยบายคุณภาพมาตรฐาน และในราคาที่สมเหตุผล รวมทั้งมูลค่าเพิ่มที่ลูกค้าจะได้รับมากกว่า
ซึ่งสามารถแข่งขันในตลาดได้ในทุกระดับสินค้า ทั้งนี้บริษัทได้ใช้นโยบายกำหนดเป็นราคาเดียวทั้งหมด
ไม่ว่าจะเป็นการขายผ่านโชว์รูมทุกโชว์รูม หรือการขายผ่านงานโครงการ
รวมทั้งตัวแทนจำหน่ายสินค้าของบริษัทในภูมิภาคต่าง ๆ
และกำหนดส่วนลดมาตรฐานที่แน่นอนจากยอดซื้อในระดับต่าง ๆ

- กลยุทธ์ด้านการส่งเสริมการขาย

โดยที่สภาวะการแข่งขันในตลาดเฟอร์นิเจอร์ทวีความรุนแรงขึ้น
บริษัทจึงต้องวางกลยุทธ์ด้านการส่งเสริมการขาย นอกเหนือจากกลยุทธ์ด้านอื่น ๆ
เพื่อเพิ่มยอดขายและเพิ่มส่วนแบ่งการตลาดให้มากขึ้นทุกปี
โดยการสร้างความสัมพันธ์ที่ดีกับลูกค้ามากกว่ากลยุทธ์การลดราคา เช่น การทำ CRM
กับกลุ่มลูกค้าเฉพาะกลุ่ม เช่น การจัดงาน Designer Day
ซึ่งได้จัดติดต่อกันมาหลายปีเพื่อสร้างความสัมพันธ์ และขอบคุณ Designer
การออกงานแสดงสินค้าต่าง ๆ เช่น งาน TIFE (Thailand International Furniture
Fair) งาน Big (Bangkok International Gift Fair) เป็นต้น นอกจากนี้
บริษัทยังร่วมงานกิจกรรมกับดีลเวลลอปเปอร์ภายในที่ตั้งโครงการเพื่อมอบสิทธิประโยชน์ต่าง ๆ
ให้กับผู้บริโภคโดยตรง สำหรับการลดราคานั้น บริษัทจัดปีละ 1
ครั้งเพื่อตอบแทนลูกค้าและระบายสินค้า และวัสดุอุปกรณ์ที่เริ่มล้าสมัย
นอกนั้นเป็นการจัดโปรแกรมส่วนลดสินค้าเฉพาะกลุ่มสินค้าในระหว่างปี
รวมทั้งการเสริมความรู้ที่เกี่ยวเนื่องกับเฟอร์นิเจอร์ร่วมกับการทำเวอร์คช็อปต่างๆ

3.2.2 ลักษณะของลูกค้า ลูกค้าของบริษัทแบ่งเป็น 2 ประเภทใหญ่ ๆ คือ
ลูกค้าที่บริษัทขายปลีกผ่านโชว์รูมที่มีถึง 10 แห่ง ซึ่งคิดได้เป็นร้อยละ 32 ของยอดขาย
ส่วนอีกร้อยละ 68 เป็นยอดขายจากการขายผ่านโครงการ เช่นโครงการอาคารสำนักงาน
คอนโดมีเนียมที่พักอาศัย โครงการบ้านเดี่ยวหรือทาวน์เฮ้าส์ โรงแรม โรงพยาบาล
และกลุ่มลูกค้าโครงการนี้ยังรวมถึงลูกค้าที่เป็นงานราชการ สถาบันการศึกษา และรัฐวิสาหกิจอีกด้วย
โดยอาจมีการนำเสนอผ่านกลุ่มสถาปนิกและมัณฑนากรหรือเจ้าของกิจการโดยตรง
บริษัทจึงมีฐานลูกค้าที่กว้าง มีศักยภาพในการซื้อสินค้าต่อเนื่อง
ส่งผลให้บริษัทไม่มีความเสี่ยงกับกลุ่มลูกค้าใดลูกค้าหนึ่ง
และยังสามารถทำยอดขายให้เติบโตได้อย่างสม่ำเสมอทุกปี

3.3 การจัดหาผลิตภัณฑ์

3.3.1 ลักษณะการจัดให้ได้มาซึ่งผลิตภัณฑ์

นอกจากบริษัทจะเป็นผู้ผลิตผลิตภัณฑ์เฟอร์นิเจอร์ทุกประเภท ทั้งเฟอร์นิเจอร์สำนักงาน Modernform
Workplace, SOHO เฟอร์นิเจอร์บ้าน Modernform Exclusive Living และ Life
เฟอร์นิเจอร์ครัว Modernform Kitchen และสินค้ากลุ่ม Space Solution
ภายใต้โรงงานผลิตของตนเอง 4 แห่งที่บางพลีและบางขุนเทียน รวมเนื้อที่ประมาณ 48 ไร่
พื้นที่ใช้สอยประมาณ 66,000 ตร.ม. นอกจากนี้
บริษัทยังได้นำเข้าเฟอร์นิเจอร์ทั้งเฟอร์นิเจอร์สำนักงาน
เฟอร์นิเจอร์บ้านและวัสดุอุปกรณ์เฟอร์นิเจอร์และตกแต่งภายในจากต่างประเทศ เช่น อิตาลี
เยอรมัน อเมริกา จีน มาเลเซีย เพื่อเพิ่มความหลากหลาย ผสมผสานของสินค้า
และเพิ่มทางเลือกให้ลูกค้าทุกระดับ ทุกประเภทได้ครบถ้วนยิ่งขึ้น
โดยในปัจจุบันเฟอร์นิเจอร์นำเข้าและวัสดุอุปกรณ์นำเข้าก็ได้เพิ่มอัตราส่วนขึ้นเป็นร้อยละ 15
ของยอดขายรวมในปัจจุบันนี้

3.3.2 กำลังการผลิตและปริมาณการผลิต

กำลังการผลิตต่อปีของบริษัท จำแนกตามผลิตภัณฑ์เฟอร์นิเจอร์ แต่ละประเภท ได้ดังนี้ :-

[TABLE]

3.3.3 วัตถุดิบ และผู้จำหน่ายวัตถุดิบ

วัตถุดิบที่บริษัทใช้ในการผลิตเฟอร์นิเจอร์แต่ละชนิด สามารถจำแนกออกได้ ดังนี้:-

+----------------------------+--------+----------+---------+---------+
| วัตถุดิบ                      | สัดส่วน  | แ        |         | ปริมาณ   |
|                            |        | หล่งวัตถุดิบ |         |         |
|                            | การใช้  |          |         | การสั่งซื้อ |
+----------------------------+--------+----------+---------+---------+
|                            | (      | ในประเทศ | ต่า      | (ร้อยละ) |
|                            | ร้อยละ) |          | งประเทศ |         |
+----------------------------+--------+----------+---------+---------+
| 1. ไม้แผ่นปาร์ติเคิลบอร์ด        | 15.0   | /        |         | 15.0    |
+----------------------------+--------+----------+---------+---------+
| 2. ไม้แผ่น MDF               | 2.0    | /        |         | 2.0     |
+----------------------------+--------+----------+---------+---------+
| 3. ไม้อัด                    | 1.0    | /        |         | 1.0     |
+----------------------------+--------+----------+---------+---------+
| 4. ไม้วีเนียร์                 | 3.0    | /        | /       | 3.0     |
+----------------------------+--------+----------+---------+---------+
| 5. ไม้จริง                   | 4.0    | /        | /       | 4.0     |
+----------------------------+--------+----------+---------+---------+
| 6. วัสดุเคลือบผิว              | 6.0    | /        | /       | 6.0     |
+----------------------------+--------+----------+---------+---------+
| 7. วัสดุ PVC ปิดขอบ           | 1.5    | /        | /       | 1.5     |
+----------------------------+--------+----------+---------+---------+
| 8. สี                       | 4.0    | /        |         | 4.0     |
+----------------------------+--------+----------+---------+---------+
| 9. วัสดุอุปกรณ์ต่าง ๆ (มือจับ,    | 6.5    | /        | /       | 6.5     |
| บานพับ,                     |        |          |         |         |
|                            |        |          |         |         |
| รางลิ้นชัก, กุญแจล๊อค)          |        |          |         |         |
+----------------------------+--------+----------+---------+---------+
| 10. กาว                    | 1.5    | /        | /       | 1.5     |
+----------------------------+--------+----------+---------+---------+
| 11. ฟองน้ำ                  | 7.0    | /        |         | 7.0     |
+----------------------------+--------+----------+---------+---------+
| 12. หนังแท้, หนังเทียม         | 10.0   | /        | /       | 10.0    |
+----------------------------+--------+----------+---------+---------+
| 13. ผ้าต่าง ๆ                | 10.0   | /        | /       | 10.0    |
+----------------------------+--------+----------+---------+---------+
| 14. ชิ้นส่วนเหล็ก              | 9.0    | /        | /       | 9.0     |
+----------------------------+--------+----------+---------+---------+
| 15. ชิ้นส่วนพลาสติก            | 3.0    | /        | /       | 3.0     |
+----------------------------+--------+----------+---------+---------+
| 16. ชิ้นส่วนอลูมิเนียม           | 4.0    | /        | /       | 4.0     |
+----------------------------+--------+----------+---------+---------+
| 17. กระจก                  | 5.0    | /        |         | 5.0     |
+----------------------------+--------+----------+---------+---------+
| 18. ชุดอุปกรณ์ปรับเก้าอี้         | 7.5    | /        | /       | 7.5     |
+----------------------------+--------+----------+---------+---------+

หมายเหตุ : โดยมีสัดส่วนของมูลค่าวัตถุดิบ คิดเป็นสัดส่วนวัตถุดิบในประเทศร้อยละ 80 และ
วัตถุดิบนำเข้า

จากต่างประเทศร้อยละ 20

โดยที่วัตถุดิบร้อยละ 20 ยังต้องสั่งจากต่างประเทศ เช่น วัสดุอุปกรณ์ต่างๆ ผ้าบุเฟอร์นิเจอร์
วัสดุเคลือบผิว วัสดุปิดขอบ ชุดอุปกรณ์ปรับเก้าอี้ ทั้งนี้เนื่องจากวัตถุดิบเหล่านี้
ในประเทศยังมีคุณภาพไม่ดีพอไม่ได้มาตรฐานตามที่บริษัทต้องการ
สำหรับหนังแท้ยังต้องสั่งจากต่างประเทศเพราะผู้ผลิตในประเทศผลิต น้อยลง
หันไปผลิตหนังแท้สำหรับเบาะรถยนต์ อย่างไรก็ตามไม่ว่าจะเป็นวัตถุดิบจากภายในประเทศ
หรือนำเข้าจากต่างประเทศ บริษัทก็ไม่ประสบปัญหาในการจัดหาวัตถุดิบต่างๆ แต่อย่างใด
เนื่องจากมีผู้จำหน่ายวัตถุดิบเหล่านี้จำนวนมาก ได้แก่ บจ.บางกอกโฟม, บจ.ลือชัยพาณิชย์,
บจ.เคแฟล์ก, บจ.เอเซียไดคาสติ้ง, บจ.เฟอร์นิชบอร์ด, บจ.บางกอกโพลีโฟม, บจ.
ไมโครแสตนดาร์ด, บจ.เค.พี.เอส โพลีเมอร์, บจ.วิลสันอาร์ต (ปทท), บจ.เมโทรพูลทรัพย์,
บจ.เรเฮา, บจ.ไทยพัฒนา, บจ.ที เอ็น ที สตีลเวอร์ค, บจ.แหลมทองโปรดักส์, บจ.สยาม
พีเอสเอ็ม, บจ.บลูอินเตอร์เนชั่นแนล, บจ.เอส.เค เคมีคอล, บจ.เอส.ซี.พี.อินดัสทรี เป็นต้น

ตลอดระยะเวลาที่ผ่านมา บริษัทจึงไม่จำเป็นต้องพึ่งการสั่งซื้อวัตถุดิบจากผู้จัดจำหน่าย
รายใดรายหนึ่ง ถึงร้อยละ 30 ของยอดการสั่งซื้อรวมแต่อย่างใด
อีกทั้งไม่จำเป็นต้องจัดทำสัญญาการสั่งซื้อในระยะยาวคงมีเพียงปัญหาเรื่องการควบคุมคุณภาพของวัตถุดิบให้ได้มาตรฐาน
มากกว่าเรื่องแหล่งวัตถุดิบ

3.3.4 ผลกระทบต่อสิ่งแวดล้อมและการลดผลกระทบ

โดยที่บริษัทเป็นผู้ผลิตเฟอร์นิเจอร์สำเร็จรูป Knocked Down ซึ่งมีทั้งโต๊ะ ตู้ เตียง โซฟา เก้าอี้
ฉากกั้น ฯ ซึ่งประกอบด้วยวัตถุดิบ อันได้แก่ ไม้ สี เหล็ก ผ้า ดังนั้น
บริษัทจึงได้มีการดำเนินการเพื่อลดผลกระทบจากกระบวนการผลิต ดังนี้

เศษไม้ เป็นวัตถุดิบที่เหลือใช้จากการตัดชิ้นงาน ทางโรงงานได้มีเครื่องย่อยไม้เป็นชิ้นเล็กๆ
โดยมีโรงงานอื่นรับเศษไม้ที่ย่อยแล้วไปใช้ทำเป็นพลังงานในการผลิตเพื่อเป็นประโยชน์ต่อไป
และจำหน่ายเป็นเศษไม้ให้ผู้รับเหมาต่อไป

ฝุ่น จากการขัดชิ้นงานด้วยกระดาษทราย และการตัดชิ้นงาน ทางโรงงานได้ใช้
เครื่องดักฝุ่นแบบถุงกรองฝุ่น (Filter Bag) เศษฝุ่นที่กรองได้จะนำไปรวมกับเศษไม้ที่ได้ย่อยแล้ว
เพื่อให้ทางโรงงานอื่นรับไปใช้เป็นพลังงานในการผลิต เพื่อเป็นประโยชน์ต่อไป

ละอองสี จากการพ่นสีบนชิ้นงาน
ทางโรงงานได้กำจัดละอองสีเพื่อป้องกันไม่ให้ละอองสีมีผลกระทบต่อสิ่งแวดล้อม
โดยใช้ระบบห้องพ่นเป็นแบบดักละอองสีด้วยระบบน้ำหมุนเวียน ซึ่งเป็นไปตามมาตรฐานสากล
กากสีที่ได้จากการดักละอองสีได้ถูกกำจัดโดยวิธีให้หน่วยงานภายนอกที่รับกำจัดกากสีนำออกไปทำลาย

เศษวัสดุ เช่นเศษหนัง ผ้า ที่เหลือจากการผลิตรวบรวมไว้เพื่อจำหน่ายต่อไปได้

กาว ใช้กาวที่ไม่มีส่วนผสมของสารระเหย เพื่อลดผลกระทบของไอระเหยจากกาว

  เศษขยะมูลฝอย เทศบาลมารับไป

3.4 งานที่ยังไม่ได้ส่งมอบ

บริษัทมีนโยบายขอรับมัดจำจากลูกค้าเป็นจำนวนร้อยละ 30
ของยอดจำนวนเงินของสินค้าที่ลูกค้าได้ตัดสินใจสั่งซื้อหรือสั่งจอง เพื่อให้บริษัทส่งสินค้าให้ภายหลัง
ระยะเวลาการส่งมอบสินค้าโดยเฉลี่ยอยู่ในระหว่าง 2-4 สัปดาห์

ณ 31 ธันวาคม 2549 บริษัทมีเงินมัดจำจากลูกค้าจำนวนเงินประมาณ 101 ล้านบาท
จากยอดการสั่งซื้อหรือสั่งจองสินค้ารวมประมาณ 477 ล้านบาท
ซึ่งเป็นงานที่ยังไม่ได้ส่งมอบให้กับลูกค้า